宪问第十四

《论语》 · 孔子弟子及再传弟子

子曰：有德者必有言，有言者不必有德。仁者必有勇，勇者不必有仁。

子曰：爱之，能勿劳乎？忠焉，能勿诲乎？

子曰：贫而无怨难，富而无骄易。

子曰：君子上达，小人下达。

子曰：古之学者为己，今之学者为人。

子曰：君子耻其言之过其行也。

子曰：不患人之不己知，患其不能也。

或曰：以德报怨，何如？子曰：何以报德？以直报怨，以德报德。

子曰：不怨天，不尤人。下学而上达，知我者其天乎！